text: Flygtninge fastansat som del af nyt integrationsfokus
  02 maj 2016 kl. 15.24
  Seks syriske flygtninge er blevet ansat på virksomheden Elvstrøm Sails i Aabenraa som en del af kommunens øgede fokus på integration.
  I Aabenraa Kommune har de sat knap 11 millioner kroner af til integration af flygtninge. Ambitionen er, at ved udgangen af 2018 skal 50 procent af flygtningene være selvforsørgende. Og man er allerede godt i gang: På virksomheden Elvstrøm Sails i Aabenraa har de ansat seks syriske flygtninge i faste stillinger.
  - Her i virksomheden har vi stor erfaring med at tage flygtninge ind. Det er en arbejdsplads, hvor medarbejderne skal kunne bruge deres hænder, og hvis man er motiveret, så kan alle lære det. Det er helt tydeligt, at flygtningene er glade for at være her. Det kan man kun blive i godt humør af, siger produktionschef Tage Jensen til TV SYD.
  En af de flygtninge, der har fået job hos Elvstrøm Sails, er Samir Shikho:
  - Jeg er meget glad for at have arbejde i Danmark. Jeg er glad for det danske samfund, og mit arbejde betyder, at jeg nu kan blive en af jer, siger han.
  De 6 syrere går i øjeblikket som føl hos garvede medarbejdere, der skal lære dem op.
  